Den nordjyske flytrafik er ligesom i resten af landet så småt ved at vågne op igen - efter delvis nedlukning siden 11. marts. Fra 2. juni øger SAS antallet af afgange fra to til tre dagligt på ruten Aalborg-København. En uge senere - fra 8. juni - begynder også DAT at flyve på ruten. Det sker, fordi passagererne nu efterspørger flere fly end tidligere. - DAT flyver allerede til Bornholm fra Aalborg, og her har flyene særdeles pæne belægningsprocenter, så efterspørgslen på dansk indenrigs er stigende, oplyser direktør i Aalborg Lufthavn, Søren Svendsen, i en pressemeddelelse. Og der er gode muligheder for at at overgå maj måned. Her oplevede Aalborg Lufthavn en tilbagegang på 97,2 procent. 3.825 passagerer rejste i maj 2020 til og fra Aalborg Lufthavn mod 134.602 passagerer i maj 2019. I København er der en anelse mere trafik.  Her gik indenrigstrafikken nemlig ’kun’ tilbage med 95 procent i maj. 3.722 passagerer rejste til og fra København i maj 2020 mod 74.300 passagerer i maj 2019. Chartergæsterne bliver fortsat væk Udenrigsministeriet fraråder fortsat ikke-nødvendige rejser til alle lande, pånær Norge, Island og Tyskland, frem til den 31. august - og det sætter naturligvis også sine spor i statistikken hos Aalborg Lufthavn. Her er tilbagegangen i antallet af charterpassagerer i maj måned på 100 procent. 0 passagerer rejste charter i maj 2020 - mod 14.472 passagerer i maj 2019. Udenrigstrafikken går også 100 procent tilbage i maj 2020, da 0 passagerer er registeret i maj 2020 mod 45.830 passagerer i maj 2019. KLM er dog klar med én daglig afgang mellem Aalborg og Amsterdam fra den 15. juni. Aalborg Lufthavns restauranter og caféer blev lukket ned fra torsdag den 19. marts. Mandag den 23. marts blev op mod 85 procent af lufthavnens medarbejdere sendt hjem.

Referat:
Flytrafikken begynder i juni at åbne mere op i Aalborg Lufthavn - med flere daglige afgange mellem Aalborg og København. KLM flyver til Amsterdam fra 15. juni.